Ambassadeur wil popster ontmoet ná konsert-kansellasieLorde. Itzhak Gerberg, Israel se ambassadeur in Nieu-Seeland, het Woensdag die popster Lorde genooi vir ŉ ontmoeting nadat sy haar konsert in die Israeliese hoofstad, Tel Aviv, gekanselleer het. Die konsert wat deel uitmaak van haar wêreldwye Melodrama-konserttoer, sou in Junie volgende jaar plaasvind. Die kansellasie kom nadat aktivistegroepe op 21 Desember in ŉ brief ŉ beroep op die “Green Light”-sangeres gedoen het om haar rug op Israel te keer uit protes teen dié land se behandeling van die Palestyne. Gerberg het in ŉ openbare brief gesê dit is “jammer” dat die vertoning gekanselleer is en bygevoeg die boikot van sy land verteenwoordig “vyandigheid en onverdraagsaamheid”. “Ek nooi jou uit om my persoonlik te ontmoet om oor Israel, sy prestasies én sy rol as die enigste demokrasie in die Midde-Ooste te gesels,” het Gerberg op die Israeliese ambassade se Facebook-blad geskryf. Lorde se verteenwoordigers het nie onmiddellik gereageer op navrae of sy beplan om die ambassadeur te ontmoet nie. “Jou optrede in Tel Aviv sal gesien word as ondersteuning van die Israelse regering, selfs al lewer jy geen kommentaar oor die politieke situasie nie,” het aktiviste Justine Sachs en Nadia Abu-Shanab op die nuuswebwerf The Spinoff geskryf. “Ons glo dat ŉ ekonomiese, intellektuele en kunsteboikot ŉ effektiewe manier sal wees om ŉ standpunt te neem,” het hulle gesê. Die 21-jarige Lorde het op Twitter gesê “sy gesels met baie mense hieroor en oorweeg alle opsies”. Eran Arielli, een van die bemarkers van die konsert, het Sondag op Facebook gesê die konsert is gekanselleer. “Die waarheid is dat ek naïef was om te dink dat ŉ kunstenaar van haar ouderdom in staat sal wees om soveel druk oor haar opkomende konsert in Israel te hanteer,” het hy in Hebreeus geskryf. Kunstenaars wat Israel in die verlede geboikot het sluit Elvis Costello en Pink Floyd se Roger Waters in. Ander bekende kunstenaars soos Elton John, Aerosmith, Guns N’ Roses, The Rolling Stones, Justin Bieber en Rihanna het onlangs in Israel opgetree.